32005R2126
L 340/33
JURNALUL OFÍCIAL AL UNIUNII EUROPENE
REGULAMENTUL (CE) NR. 2126/2005 AL COMISIEI
din 22 decembrie 2005
de modificare a Regulamentului (CEE) nr. 350/93 privind clasificarea anumitor mărfuri în Nomenclatura Combinată
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
întrucât:
(1)
Regulamentul (CEE) nr. 350/93 al Comisiei din 17 februarie 1993 privind clasificarea anumitor mărfuri în Nomenclatura Combinată (2) prevede măsuri privind clasificarea, în Nomenclatura Combinată, a unui șort menționat la punctul 8 din anexa la regulamentul în cauză (imaginea 509).
(2)
Pentru a se evita o clasificare divergentă, este necesar să se menționeze descrierea buzunarelor obiectului vestimentar în cauză și să se alinieze al doilea paragraf de la explicații în consecință. Până în prezent, faptul că buzunarele nu au sistem de închidere era ilustrat insuficient în imaginea 509.
(3)
În afară de aceasta, în explicațiile invocate pentru clasificarea articolului de îmbrăcăminte în cauză, se face trimitere la nota 8 de la capitolul 62 din Nomenclatura Combinată, fără a se preciza care dintre alineatele notei respective s-a luat în considerare, ceea ce riscă să conducă la clasificări divergente.
(4)
Pentru a asigura aplicarea uniformă a Nomenclaturii Combinate, ar trebui precizat că clasificarea adoptată prin Regulamentul (CEE) nr. 350/93 nu se baza pe primul alineat din nota 8 și nu era, prin urmare, stabilită de explicația că articolul de îmbrăcăminte în cauză are o croială care indică în mod clar că este conceput pentru femei.
(5)
Este necesar să fie menționat faptul că se aplică al doilea alineat de la nota 8 din capitolul 62 și că articolul de îmbrăcăminte în cauză este clasificat la codul NC 6204 63 90, deoarece croiala articolului respectiv nu indică în mod clar că este vorba despre un articol de îmbrăcăminte pentru bărbați sau pentru femei și, prin urmare, nu poate fi identificat ca fiind un articol de îmbrăcăminte pentru bărbați sau băieți, ori pentru femei sau fete.
(6)
Prin urmare, trebuie ca Regulamentul (CEE) nr. 350/93 să fie modificat în consecință.
(7)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Punctul 8 din anexa la Regulamentul (CEE) nr. 350/93 se modifică după cum urmează:
1.
În coloana 1 (descriere), ultima teză se înlocuiește cu următoarea:
„Acest articol prezintă un buzunar interior deschis inserat de fiecare parte, precum și un slip interior din tricot (65 % poliester, 35 % bumbac), cusut la nivelul taliei (șort) (a se vedea imaginea nr. 509) (*)”.
2.
În coloana 3 (explicație), textul se înlocuiește cu următorul:
„Clasificarea se stabilește în conformitate cu dispozițiile regulilor generale 1 și 6 de interpretare a Nomenclaturii Combinate, cu al doilea paragraf de la nota 8 din capitolul 62, precum și cu textul codurilor NC 6204, 6204 63 și 6204 63 90.
Clasificarea drept costum de baie este exclusă, deoarece acest articol, datorită croielii, a aspectului general și a prezenței buzunarelor pe ambele părți laterale fără un sistem fix de închidere, nu poate fi considerat ca fiind destinat să fie purtat exclusiv sau în principal drept costum de baie.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 2005.